b"\n_START_ARTICLE_\nReserva Natural de Sebes\n_START_SECTION_\nDescripci\xc3\xb3\n_START_PARAGRAPH_\nAmb una superf\xc3\xadcie de 204 hect\xc3\xa0rees, la zona de Sebes \xc3\xa9s un espai fluvial que conserva bona mostra de vegetaci\xc3\xb3 aigualosa i de ribera. Compr\xc3\xa8n l\xe2\x80\x99espai natural de Sebes, situat al marge esquerre del riu Ebre, aig\xc3\xbces amunt de l\xe2\x80\x99ambassament de Flix, on s\xe2\x80\x99ha format un dels canyissars m\xc3\xa9s extensos de Catalunya i on es conserva un bosc de ribera gaireb\xc3\xa9 intacte que creix esplendorosament a les illes fluvials. La Reserva Natural de Fauna Salvatge inclou aquesta zona d\xe2\x80\x99aiguamolls, les illes fluvials i una franja de protecci\xc3\xb3 de seixanta metres de riu al seu voltant._NEWLINE_La zona del meandre s\xe2\x80\x99est\xc3\xa9n al llarg dels gaireb\xc3\xa9 cinc quil\xc3\xb2metres d\xe2\x80\x99aquest estrangulat revolt que forma l'Ebre. La reserva inclou una antiga illa fluvial situada sota el castell de Flix i bona part dels marges i tram del riu. A causa de la regulaci\xc3\xb3 del cabal, funciona la major part de l\xe2\x80\x99any gaireb\xc3\xa9 com un meandre abandonat, amb poca fond\xc3\xa0ria i poc cabal. El fort contrast entre aquests espais fluvials i els talussos que el voregen, amb una vegetaci\xc3\xb3 de m\xc3\xa0quia i brolles t\xc3\xadpiques d\xe2\x80\x99ambients amb baixa pluviometria, fa que puguem trobar en molt poc espai elements de vegetaci\xc3\xb3 i fauna caracter\xc3\xadstics dels dos ecosistemes tan contraposats per l\xe2\x80\x99abund\xc3\xa0ncia o manca d\xe2\x80\x99aigua. Aquestes caracter\xc3\xadstiques, juntament amb l\xe2\x80\x99escassa activitat agr\xc3\xadcola en els darrers cent anys, fan de la Reserva Natural de Sebes la segona zona molla en import\xc3\xa0ncia i extensi\xc3\xb3 de la prov\xc3\xadncia de Tarragona._NEWLINE_Des de 1999 hi ha un centre d\xe2\x80\x99informaci\xc3\xb3 conegut com a Mas del Director. Hi ha tamb\xc3\xa9 dues passeres i la bifurcaci\xc3\xb3 d\xe2\x80\x99una d\xe2\x80\x99elles, que estan fetes de fusta i permeten endinsar-nos respectuosament a l\xe2\x80\x99espai natural. Una d\xe2\x80\x99elles la trobem a la zona del canyissar i arriba fins a un observatori prop d\xe2\x80\x99una llacuna regenerada; \xc3\xa9s aqu\xc3\xad on recentment s\xe2\x80\x99ha treballant en la construcci\xc3\xb3 d\xe2\x80\x99una nova passera i un nou aguait que permet l\xe2\x80\x99acc\xc3\xa9s a la zona de la Vall de Sant Joan; l\xe2\x80\x99altra passera est\xc3\xa0 a l\xe2\x80\x99interior del bosc de ribera. Al Mas de Pitoia s\xe2\x80\x99ha inaugurat el Centre d\xe2\x80\x99Interpretaci\xc3\xb3 del Cam\xc3\xad de Sirga, nova seu de l\xe2\x80\x99\xc3\x80rea d\xe2\x80\x99Educaci\xc3\xb3 Ambiental de Sebes, que compta amb una aula de natura, una sala de recepci\xc3\xb3, un museu i un audiovisual que reten homenatge als llaguters i sirgadors d\xe2\x80\x99aquella \xc3\xa8poca._NEWLINE_La Fundaci\xc3\xb3 Territori i Paisatge va finan\xc3\xa7ar la redacci\xc3\xb3 del Pla de Gesti\xc3\xb3 d\xe2\x80\x99aquest espai natural gestionat conjuntament per la Generalitat de Catalunya, l\xe2\x80\x99Ajuntament de Flix i i el grup local Grup de Natura Freixe. Des de l\xe2\x80\x99any 2001 es du a terme el projecte de reintroducci\xc3\xb3 de la cigonya blanca a les Terres de l\xe2\x80\x99Ebre i tamb\xc3\xa9 la recuperaci\xc3\xb3 d\xe2\x80\x99herbassars inundables mitjan\xc3\xa7ant la pastura amb cavalls de la Camarga."